kardosdrur/scandi-wiki huggingface dataset:
Pierre Alechinsky

Pierre Alechinsky (født den 19. oktober 1927 i Bruxelles) er en belgisk kunstner, som i Danmark er mest kendt for at være en del af COBRA-gruppen. Alechinsky har boet og arbejdet i Frankrig siden 1951. Hans kunst er forbundet med tachisme, abstrakt ekspressionisme og lyrisk abstraktion.
 
I 1944 begyndte han på L'Ecole nationale supérieure d'Architecture et des Arts décoratifs de La Cambre i Bruxelles, hvor han studerede illustrationsteknikker, trykning og fotografi. I 1945 fik han øjnene op for Henri Michaux og Jean Dubuffet og udviklede et venskab med kunstkritikeren Jacques Putman. I 1949 tilsluttede han sig Christian Dotremont, Karel Appel, Constant, Jan Nieuwenhuys og Asger Jorn i COBRA-gruppen. Han rejste i 1951 til Paris for at studere trykketeknik ved Atelier 17 under Stanley William Hayter. I 1954 havde han sin første udstilling i Paris og begyndte at interessere sig for orientalsk kalligrafi. I begyndelsen af 1950'erne var han korrespondent i Paris for den japanske avis Bokubi. I 1955 rejste han til Japan med sin kone, hvilket han var blevet opfordret til af Henri Storck og Luc de Heusch. Han lavede udstillingen Night i 1952 ved Ohara Museum, Kurashiki, og indspillede filmen Japanese Calligraphy – Christian Dotremont skrev kommentarerne med musik af André Souris.

I 1960 havde Alechinsky udstillet i London, Bern og på Biennalen i Venedig, i Pittsburgh, New York, Amsterdam og Silkeborg.

Alechinsky arbejdede sammen med Walasse Ting og fortsatte med at være tæt knyttet til Christian Dotremont. Ligeledes havde han forbindelse med den franske surrealist André Breton.

Alechinskys internationale karriere fortsatte gennem 1970'erne, og i 1983 blev han professor i malerkunst ved École nationale supérieure des Beaux-Arts i Paris.
I 1994 tildeltes Alechinsky et æresdoktorat ved det frie universitet i Bruxelles.

Alechinskys værker findes i samlingerne på:
 Tate Gallery
 Museum of Modern Art
 Walker Art Center
 Galerie Birch

Bibliografi 
 Mueller-Yao, Marguerite: Der Einfluss der Kunst der chinesischen Kalligraphie auf die westliche informelle Malerei, Diss Bonn, Koeln Koenig 1985 ,

Se også 
 Peter & Pierre

Eksterne henvisninger 

 Pierre Alechinsky på Biographybase.com 
 Galerie Lelong, Paris
 Galerie Birch, København 

Malere fra Belgien
Billedkunstnere
Personer fra Bruxelles
Æresdoktorer
Professorer fra Belgien
BASF

BASF (Badische Anilin & Soda Fabrik) er en tysk kemivirksomhed, der blev grundlagt i 1865. Virksomheden producerer bl.a. plastikmaterialer til LEGO-klodser, kemikalier til farve og lak, CD-plader, medicinalprodukter samt kemikalier til landbruget.

Historie  
I 1925 fusionerede BASF med kemivirksomheden Agfa og medicinalvirksomhederne Bayer og Hoechst i den tyske kemi- og medicinalkoncernen I.G. Farben. Denne fusion blev opsplittet igen efter krigen af den amerikanske regering på grund af koncernens tætte samarbejde med nazi-styret i Tyskland i perioden 1933-45. Ved Nürnberg-processen i 1948 blev 13 af I.G. Farben's ledere, heraf flere fra BASF, idømt fængselsstraffe for krigsforbrydelser, plyndring af andre virksomheder, samt oprettelse og drift af koncentrationslejre og slavelejre under umenneskelige forhold. 

Efter udskilningen fra I.G. Farben i 1951 blev BASF atter en selvstændig virksomhed. Efter krigen var BASF bl.a. storproducent af spole-, kassette-, og videobånd. Men efter at disse medier efterhånden er erstattet af ny teknologi, har man solgt denne produktion fra. Således blev der i en årrække produceret professionelle spolebånd efter BASF formular hos hollandske RMG, men produktionen er nu flyttet til den franske fabrik Pyral.

Kviksølv-skandalen i Grindsted og Grenaa 
BASF er også aktive i Danmark. I perioden 1982-2005 havde man produktion af vitaminer ved udvinding fra majsstivelse på pillefabrikken i Grenaa, og frem til 2014 i Kalundborg, på fabrikken Pronova Biopharma. Sidstnævnte fabrik er dog sat på hold, med henblik på at genoptage produktionen i fremtiden, hvornår vides ikke. 

Fabrikken i Grenaa blev i 2008 involveret i den såkaldte kviksølv-skandale på Grindstedværket, hvor det kom frem, at myndighederne havde fundet høje, sundhedsskadelige værdier af kviksølv i fabriksarbejdernes urin igennem to årtier, uden at disse var blevet informeret. Grindstedværket blev oprindelig opført af Danisco i 1962, men Danisco flyttede i 1979 fabrikken til Grenaa, og da BASF overtog fabrikken i 1982, fortsatte man fremstillingen af B2 vitamin med anvendelsen af kviksølv som hjælpestof igennem 15 år.

Sagen blev undersøgt af arbejdsskadestyrelsen, og en del af de ramte industriarbejdere anlagde erstatningssager gennem deres fagforening, 3F. Skønt sagerne havde overskredet forældelsesfristen på 20 år, gav man i 2008 alligevel dispensation, og dette udløste erstatninger til flere af de implicerede industriarbejdere, der havde arbejdet hos BASF i Grenaa.

Fremstillingen af B2 vitaminer i Grenaa ophørte i 1997, og frem til lukningen af pillefabrikken i 2005 koncentrerede BASF sig om produktionen af C-vitamin, som ikke kræver kviksølv som hjælpestof.

Referencer

Eksterne henvisninger 

Kemivirksomheder fra Tyskland
Ludwigshafen am Rhein
Agfa

Agfa (forkortelse for Aktiengesellschaft für Anilinfabrikation, i dag egentlig Agfa-Gevaert N.V.) er en belgisk koncern med tyske rødder. Selskabet var i mange tiår af de største producenter af fotografisk film og laboratorieudstyr, men solgte filmproduktionen fra i 2004.

Agfa blev grundlagt af Paul Mendelssohn-Bartholdy (søn af Felix Mendelssohn Bartholdy) og Carl Alexander von Martius i 1867.

Fra 1925 samarbejdede Agfa med BASF og Bayer og indgik i IG Farben. Selskabet købte det belgiske Gevaert Photo-Producten i 1964. Koncernens hovedkontor er i dag i Mortsel i Belgien.

Eksterne henvisninger 
 Officiel hjemmeside

Fremstillingsvirksomheder fra Tyskland
Fremstillingsvirksomheder fra Belgien
Selskaber noteret på Euronext exchanges
Etableret i 1867
Hoechst

Hoechst  er en tysk kemikoncern grundlagt i 1863.
Virksomheden blev i 1925 en del af I.G. Farben, men blev skilt ud efter 2.verdenskrig i 1951.
I 1999 blev koncernen lagt sammen med Rhone-Poulenc og hedder nu Sanofi-aventis.

Kemivirksomheder fra Tyskland
Lægemiddelvirksomheder fra Tyskland
Ferdinand Vilhelm du Val de la Pottrie

Ferdinand Vilhelm du Val de la Pottrie (født ca. 1696, død 24. maj 1768) var en dansk officer.

Jacques du Val de la Pottrie, en huguenottisk adelsmand fra Alençon, trådte efter ophævelsen af det Nantiske Edikt 1683 i dansk tjeneste og faldt 1704 ved Höchstedt som oberst og kommandør for den danske gardebataljon, der hørte til hjælpetropperne. Hans søn F.V. du Val de la Pettrie blev kort efter faderens død, kun 8 år gammel, sat i fændriks nummer ved Prins Georgs Regiment, 1713 sekondløjtnant, 1716 premierløjtnant og samme år forsat til Garden, 1720 kaptajn ved Dronningens Livregiment, 1735 karakteriseret oberst, 1738 chef for Marineregimentet (fra 1741 Bornholmske Regiment), 1753 generalmajor, 1759 generalløjtnant, 1760 hvid ridder og 1761 kommandant i Rendsborg. Få måneder efter denne sidste ansættelse tog han sin afsked.

Pottrie havde som generaladjudant hos generalmajor Scholten deltaget i den polske tronfølgekrig 1734-35, hvor Danmark stillede et hjælpekorps til kejserens rådighed, og som regimentschef i den ekspedition, som Danmark 1741 sendte til understøttelse for Hannover; han blev også flere gange benyttet til særlige sendelser til udlandet. Han døde 24. maj 1768 i sit 72. år og havde været 2 gange gift: 1. med Regitze Sophie f. baronesse Güldencrone (1707-1736), datter af Vilhelm baron Güldencrone til Aastrup, og 2. med Susanne f. de Loron de Thorat.

Kilder 
 H.W. Harbou, "Ferdinand Vilhelm du Val de la Pottrie", i: C.F. Bricka (red.), Dansk Biografisk Lexikon, København: Gyldendal 1887-1905.

Generalløjtnanter fra Danmark
Danskere i 1700-tallet
Riddere af Dannebrog (1671-1808)
Personer i Dansk Biografisk Leksikon
Michael Steele

Michael Stephen Steele (født 19. oktober 1958 i Maryland) er uddannet advokat og tidligere partileder for Det republikanske parti i USA. Han stillede op til senatsvalget i 2006, men tabte mod demokraten Ben Cardin. I 2011 blev han afløst af Reince Priebus som partileder.

Kildehenvisning 

Politikere fra USA
Personer fra Maryland
Angara

Angara (, ) er en 1.779 km lang flod i Irkutsk oblast og Krasnojarsk kraj i Rusland. Den løber ud fra Bajkalsøen, og er den største biflod til Jenisej.

Vandkraft 
Floden har et stort vandkraftpotentiale. Der er en række vandkraftværker  i floden: 
Irkutsk (1958)
Bratsk (1967)
Ust Ilimsk (1977)
Bogutsjansk (ikke færdig) 
Motyginsk (ikke færdig)

Bratsk vandkraftværk er et af de største i verden (ca. 4.500 MW), og det tilhørende Bratskreservoiret er en af verdens største kunstige søer. Reservoiredæmningen er 127 meter høj. Irkutsk vandkraftværk har en ydelse på 660 MW.

Referencer

Eksterne henvisninger 

Om Angara 
Angara-floden 
Foto af Angara
Foto af floden og dæmningen ved Bratsk

Bifloder til Jenisej
Floder i Irkutsk oblast
Floder i Krasnojarsk kraj
Víctor Julio Suárez Rojas

Víctor Julio Suárez Rojas, alias Jorge Briceño Suárez eller "El Mono Jojoy" (født i Cundinamarca provinsen i Colombia; 5 februar 1953 – død i La Macarena i provinsen Meta den 22. september 2010) var fra 1975 og frem til sin død medlem af den colombianske guerillabevægelse FARC-EP. I de sidste år af sit liv, var El Mono Jojoy FARC's militære leder og medlem af FARC´s sekretariat. Mono Jojoy blev sammen med sine livvagter dræbt af bomber fra Colombias hær i den såkaldte Operation Sodoma, da han befandt sig i en guerillaens underjordiske bunker.

Personer fra Colombia
Terrorister
Tanja Nijmeijer

Tanja Nijmeijer alias "Eillen" eller "Alexandra" (født 13. februar 1978 i Denekamp i Holland) er formentlig eneste europæiske medlem af den colombianske guerillabevægelse FARC-EP. Hendes dagbog fra hendes første år som guerillakriger, blev fundet i 2007, og afslører en ekstremt barsk og machodomineret miljø i guerillaen. FARC sendte i november 2010 en video til hollandsk tv, hvor Tanja fortæller, at hun er guerillakriger af egen fri vilje og ikke var gidsel, og at Colombias regering er velkomne til at hente hende, men de vil blive mødt af AK 47 og granater.

Tanja er i sommeren 2010 blevet udnævnt til international repræsentant for FARC, med det formål at rette op på bevægelsens dalende opbakning i venstreorienterede miljøer i Europa.

Kilder 

Terrorister
Personer fra Nederlandene
Louis de Cardevac d'Havrincourt

Louis de Cardevac, marquis d'Havrincourt (20. juni 1707 – 15. februar 1767) var en fransk adelsmand, officer og Frankrigs gesandt i Sverige i årene 1749 (udnævnt 24. maj) til efteråret 1763, hvor han blev forflyttet til Holland. Han døde som ambassadør i Haag.

Han var generalløjtnant i den franske hær.

10. juni 1737 havde han ægtet Antoinette-Barbonne-Thérèse de Languet (15. september 1723 – 1780), datter af Jacques-Vincent de Languet, comte de Gergy, som var Frankrigs ambassadør i Venedig.

Kilder 
 Aage Friis (udg.), Bernstorffske Papirer. Udvalgte Breve og Optegnelser vedrørende Familien Bernstorff i Tiden 1732 til 1835, 1. bind, København: Gyldendal 1904, s. 31.
 François-Alexandre Aubert de La Chesnaye-Desbois og Badier, Dictionnaire de la noblesse, 3. udg., 4. bind, Paris 1864. Online hos Google Books

Diplomater fra Frankrig
Markiser fra Frankrig
Generaler fra Frankrig
Jacques-Vincent de Languet de Gergy

Jacques-Vincent (de) Languet, comte de Gergy (døbt 29. april 1667, død 17. november 1734) var en fransk adelsmand og diplomat. Han var Frankrigs ambassadør i Republikken Venedig fra 1723 til sin død 1734.

Han var oprindelig seigneur, men blev ophøjet til greve i 1706. I november 1697 blev han af Ludvig XIV sendt som ekstraordinær udsending til hertug Eberhard Ludvig af Württemberg ved afslutningen af den Pfalziske Arvefølgekrig. Siden fulgte andre missioner, især til Italien.

Canaletto har udført et kendt maleri af en reception hos greven i Dogepaladset i 1726. De Languet de Gergy var også en mæcen, som støttede komponisten Antonio Vivaldi.

Kilder 
 François-Alexandre Aubert de La Chesnaye-Desbois og Badier, Dictionnaire de la noblesse, 2. udg., 8. bind, Paris 1774. Online hos Google Books

Grever fra Frankrig
Diplomater fra Frankrig
Carl von Holstein

Carl (von) Holstein (16. februar 1700 – 6. februar 1763) var en dansk gehejmeråd, amtmand og diplomat.

Han var yngre broder til grev Johan Ludvig Holstein, studerede udenlands, blev 1719 kammerjunker hos Prins Carl, overgik 1722 i samme funktion til kongens hof og blev 1730 kammerherre. Året efter ansattes han som regeringsråd i Overretten på Gottorp og landråd, hvoraf man måske tør slutte, at han har hørt til dronning Anna Sophies parti, som den nye regering ønskede fjernet. 1735 blev han 1. deputeret i det slesvig-holstenske lokale Rentekammer og Ridder af Dannebrog, 1738 gehejmeråd; 1741 udnævntes han til amtmand i Gottorp og Stapelholm, men allerede 1744 blev han sendt til Sankt Petersborg som ambassadør, hvor det lykkedes hans taktfulde og dygtige optræden nogenlunde at genoprette Danmarks gode forhold til Rusland, idet der 10. juni 1746 sluttedes en forbundstraktat på 15 år mellem de to stater. Efter Christian VI's død, da Marinens bestyrelse omordnedes, og Frederik Danneskiold-Samsøe afskedigedes, kaldedes Holstein til det betroede embede som oversekretær for Søetaten og præses i Admiralitetskollegiet, hvilken stilling han beklædte til sin død. 1747 havde han fået Ordenen l'union parfaite og 1752 Elefantordenen, og han døde som gehejmekonferensråd 6. februar 1763.

En samtidig noterer hans død med den bemærkning: "en god og elsket Mand". Holstein ejede ikke noget jordegods, men havde indtil 1760 landstedet «Retraite», det nuværende Skodsborg Palæ. Gift 1. gang 22. juli 1735 med Benedicte Christine f. Ahlefeldt (19. marts 1708 – 24. februar 1741), datter af Wolf Christian von Ahlefeldt til Lammershagen (ved Lütjenburg); 2. gang 16. februar 1748 med Anna Margrethe Dorothea f. von Ahlefeldt (29. juli 1759), datter af overjægermester Claus von Ahlefeldt til Gelting og enke efter Carl Ludvig baron Königstein.

Kilder 
 G.L. Wad, "Carl von Holstein", i: C.F. Bricka (red.), Dansk Biografisk Lexikon, København: Gyldendal 1887-1905.
 (Norsk) Historisk Tidsskrift, 2. række, II, 139.
 Danmarks Adels Aarbog, 1885, s. 198.
 Edvard Holm, Danmark-Norges Historie 1720-1814 II, 242 ff.

Gesandter fra Danmark
Danskere i 1700-tallet
Carl
Modtagere af l'union parfaite
Amtmænd fra Slesvig
Riddere af Dannebrog (1671-1808)
Personer i Dansk Biografisk Leksikon
Overkrigssekretærer fra Danmark
Kammerherrer fra Danmark
Kollegiedeputerede fra Danmark
Gehejmekonferensråder fra Danmark
Adam Eggert von Holstein

Adam Eggert von Holstein (født 17. februar 1708 i Odense, død 14. juli 1784 i Rendsborg) var en dansk officer.

Hans fader, Ditlev von Holstein (1669-1721), der dengang var chef for fynske nationale Infanteriregiment og døde som generalmajor og kommandant i Glückstadt, var broder til storkansleren, grev Ulrik Adolph Holstein. Moderen hed Jacobine Ernestine f. Knuth.

Adam Eggert von Holstein blev 1727 fændrik ved Prins Carls Regiment og samme år sekondløjtnant, 1728 forsat til Grenaderkorpset, 1732 til Lollandske Regiment som premierløjtnant, 1735 karakteriseret kaptajn, 1741 kompagnichef ved oldenborgske nationale Regiment, 1744 ved fynske hvervede (senere Kronprinsens), 1747 major, 1754 oberstløjtnant, 1759 kommandant i Frederiksort, 1761 oberst, 1764 afgået med ventepenge, 1773 generalmajor, 1782 generalløjtnant. Han var også hvid ridder. Død 14. juli 1784 i Rendsborg.

Han var gift 1. gang 1743 med Elisabeth Regina Dorothea f. Hansen (f. 1719 d. 1758), datter af oberstløjtnant Erik Wichmann Hansen; 2. gang 1760 med Charlotte Anna f. du Val de la Pottrie (1732-1800), datter af generalløjtnant Ferdinand Vilhelm du Val de la Pottrie og søster til Frederik Carl de la Pottrie.

Kilder 
 H.W. Harbou, "Adam Eggert von Holstein", i: C.F. Bricka (red.), Dansk Biografisk Lexikon, København: Gyldendal 1887-1905.
 Danmarks Adels Aarbog, 1885, s. 178.

Generalløjtnanter fra Danmark
Danskere i 1700-tallet
Adam Eggert
Personer fra Odense
Riddere af Dannebrog (1671-1808)
Personer i Dansk Biografisk Leksikon
Ditlev von Holstein

Ditlev von Holstein (født 6. december 1669 i Kiel, død 28. juli 1721) var en dansk officer, bror til storkansleren, grev Ulrik Adolph Holstein.

Han var søn af Adam Christopher von Holstein til Netzeband og Buchholtz (1631-1690) og Catharine Christine von Reventlow. Han blev chef for fynske nationale Infanteriregiment og døde som generalmajor og kommandant i Glückstadt. Han var gift med Jacobine Ernestine f. Knuth og far til generalløjtnant og hvid ridder Adam Eggert von Holstein (1708-1784), til generalløjtnant, kammerherre og hvid ridder Conrad von Holstein (1711-1784) og til generalmajor Ulrik Adolph von Holstein (1713-1783).

Kilder 
 Opslag i Reventlow Genealogical Database

Ditlev
Personer fra Kiel
Generalmajorer fra Danmark
Danskere i 1600-tallet
Danskere i 1700-tallet
Conrad von Holstein

Conrad von Holstein (født 8. august 1711 i Odense, død 23. april 1784 i Slesvig by) var en dansk officer, bror til Adam Eggert og Ulrik Adolph von Holstein.

Han var søn af generalmajor Ditlev von Holstein og blev 1732 kornet ved Livregiment til Hest, hvor han blev stående hele sin tjenestetid; 1733 løjtnant, 1738 ritmester, 1745 kammerjunker, 1750 major, 1756 oberstløjtnant, 1758 kammerherre, 1760 oberst og chef for regimentet, 1768 hvid ridder, 1772 generalmajor, 1775 afgået med generalløjtnants karakter. Død 23. april 1784 i Slesvig.

Han var gift 1. gang 1750 med Anna Cathrine f. von Wedderkop (1721-1774), datter af dansk kammerherre og brunsvigsk gehejmeråd Gottfried von Wedderkop til Steinhorst; 2. gang 1776 med Charlotte Philippine Antonie f. v. Schwartzkoppen (død 1793), formentlig datter af en brunsvigsk general og gift 2. gang med overceremonimester, gehejmeråd Christian Ludwig von Kalckreuth.

Kilder 
 H.W. Harbou, "Conrad von Holstein", i: C.F. Bricka (red.), Dansk Biografisk Lexikon, København: Gyldendal 1887-1905.
 Danmarks Adels Aarbog, 1885, s. 179.

Conrad
Generalløjtnanter fra Danmark
Danskere i 1700-tallet
Personer fra Odense
Riddere af Dannebrog (1671-1808)
Personer i Dansk Biografisk Leksikon
Kavaleriofficerer fra Danmark
Kammerherrer fra Danmark
Ulrik Adolph von Holstein (officer)

Ulrik Adolph von Holstein (8. september 1713 i Odense – 15. november 1783 i Oldenburg) var en dansk officer, bror til Adam Eggert og Conrad von Holstein.

Han var søn af Ditlev von Holstein og Jacobine Ernestine von Knuth og avancerede i Hæren til generalmajor.

Kilder 
 Opslag i Reventlow Genealogical Database

Ulrik Adolph 2
Generalmajorer fra Danmark
Danskere i 1700-tallet
Personer fra Odense
Ulrich Adolph von Holstein (amtmand)

Ulrich Adolph von Holstein (født 30. marts 1803 i Itzehoe, død 17. april 1864 i København) var en dansk amtmand.

Han var en søn af major, toldforvalter og Kirchspielvogt i Kellinghusen Henning Christoph Boëtius von Holstein (18. juni 1764 – 14. august 1844) og Anna Maria f. Steffens (9. januar 1781 – 12. september 1858) og fødtes i Itzehoe, hvor faderen (en sønnesøn af Henning Christopher von Holstein) da var ritmester. Han gik i Roskilde Katedralskole, studerede i Kiel, Heidelberg og Göttingen og tog 1825 juridisk eksamen i Glückstadt, var i nogle år amtssekretær hos amtmændene H.C.D.V. von Levetzow i Husum og C.F. Tillisch i Aabenraa og blev 1832 amtsforvalter og husfoged på Ærø. Under den snart efter opblussende nationalitetskamp stod Holstein fra det første øjeblik afgjort på dansk side, og vælgerne i Ærøskøbing valgte ham til stænderdeputeret i 1842, på en tid, da det forud vidstes, at hårde kampe forestod. For at blive valgbar havde Holstein måttet lade sig tilskøde en fast ejendom, men stænderne gik ud fra, at det var en proformahandel, og kasserede hans valg. At den egentlige grund til forkastelsen var politiske motiver, er hævet over enhver tvivl.

1845 udnævntes Holstein til amtsforvalter i Tønder, men måtte ved oprørets udbrud i 1848 forlade sit embede og boede i København, indtil han i september 1849 blev adjungeret F.F. Tillisch som kasserevisor. Året efter blev han amtsforvalter i Flensborg, stempelpapirforvalter og kammerherre og 1856 amtmand i Gottorp og Hytten Amter samt overstaller i landskabet Stabelholm. Allerede forinden var han i 6. kreds valgt til medlem af Rigsrådet og sad i dette i samlingerne 1856, 1858, 1859, 1862 og 1863; i de 3 sidste samlinger var han kongevalgt vicepræsident. I Slesvig stænder var han i samlingen 1857 kongelig kommissarius.

Dagen efter, at den danske Hær 1864 var draget fra Dannevirke, tvang pøbelen i Slesvig by ham ved trussel om voldsanvendelse til at forlade sit embede. Syg og svag måtte han gøre den anstrengende rejse midt om vinteren over Rostock og Ystad til København, hvor han døde 17. april 1864.

Han havde 27. maj 1835 ægtet Cathrine Amalie Gøtzsche (19. april 1815 – 6. februar 1894), datter af præsten i Ærøskøbing Carl Christian Gøtzsche.

Kilder 
 H.R. Hiort-Lorenzen, "Ulrik Adolf Holstein", i: C.F. Bricka (red.), Dansk Biografisk Lexikon, København: Gyldendal 1887-1905.

Amtmænd fra Slesvig
Medlemmer af Rigsrådet (1855-1866)
Ulrich Adolph 3
Personer fra Itzehoe
Stænderdeputerede fra Slesvig
Personer i Dansk Biografisk Leksikon
Kammerherrer fra Danmark
Hans Friedrich von Holstein

Hans Friedrich von Holstein (død 5. september 1737 i København) var gehejmeråd.

Han var søn af Caspar Friedrich von Holstein til Klincken, Möllenhagen og Grabenitz af dennes første ægteskab med Anna Catharine von Knuth. Han var allerede 1721 etatsråd og hofmester hos prinsesse Sophie Hedevig, med hvis hof han samme år flyttede til Vemmetofte. Holstein var kun hofmand, men som sådan sit herskab tro og hengiven, hvorfor han da også blev sat til at være den ene af stiftelsen Vemmetoftes 2 første kuratorer.

I 1714 havde Holstein ægtet Catharine Marie von Schmidtberg (21. januar 1678 – 12. maj 1764), der blev hofmesterinde hos prinsesse Sophie Hedevig, ligesom hendes moder tidligere havde været overhofmesterinde hos samme prinsesse. I 1722 fik Holstein det hvide bånd og blev 1732 gehejmeråd, ligesom hans frue samme år fik ordenen l'union parfaite, og i 1735 udnævntes han til deputeret for Finanserne. Han var dog allerede dengang svag og affældig og døde snart efter, 5. september 1737, i København. Begge er begravet i Sankt Petri Kirke.

Kilder 
 F.J. Meier, "Hans Friedrich von Holstein", i: C.F. Bricka (red.), Dansk Biografisk Lexikon, København: Gyldendal 1887-1905.
 Danmarks Adels Aarbog 1885, s. 193.
 Brasch, Vemmetofte.

Hans Friedrich
Danskere i 1700-tallet
Kollegiedeputerede fra Danmark
Hofmestre fra Danmark
Riddere af Dannebrog (1671-1808)
Personer i Dansk Biografisk Leksikon
Gehejmeråder fra Danmark
Catharine Marie von Holstein

Catharine Marie von Holstein, født von Schmidtberg (21. januar 1678 – 12. maj 1764) var en tysk adelsdame og hofmesterinde hos prinsesse Sophie Hedevig, ligesom hendes mor tidligere havde været overhofmesterinde hos samme prinsesse.

Hun blev 1714 gift med Hans Friedrich von Holstein, der var hofmester hos prinsessen. I 1732 fik hun ordenen l'union parfaite. Begge er begravet i Sankt Petri Kirke.

Catharine Marie
Danskere i 1700-tallet
Hofmesterinder fra Danmark
Modtagere af l'union parfaite
Personer i Dansk Biografisk Leksikon